Dive, cui vasti metuenda ponti
Vis, et iratae famulantur undae;
Quem per et spumas gradientem, et aestus
Nauta vocavit,
Ah miser poenas pelago daturus,
Quum niger circumstreperet procellis
Auster, et turbata minax feriret
Sidera fluctus:
Te, mihi sanctum, patriumque Numen,
Te canam gentis columen Latinae,
Auream prolem patris Africani,
Perpetuaeque
Matris heu vulnus grave, dum relictis
Tybridis ripis, Italoque caelo,
Sponte trans Rhoetos iter, et nivosas
Arripis Alpes;
Lacte depulsus, velut ille, primi
Quem rapit cursus generosus ardor,
Pullus, et matrem fugit, et rapaces
Transilit amnes.
Mox et ad Rhenum, horribilesque tendis
Treverûm gentes animosus hospes,
Morte festinans capere invidendae
Praemia palmae.
Hic, ubi e carae gremio parentis,
Jam necis magnae comitem futurum.
Excipis Celsum, Pater, et salubri
Perluis unda.
Perluis totas, mora nulla, et urbes:
Undique exhaustis properatur agris:
Barbaros gaudent Druydae sacrorum
Ponere ritus.
Nazarî nomen, meritique famam
Audiit, siquem Liger in remotis
Occulit ripis, refugove inundat
Sequana cursu.
Te neque injusti rabies Neronis,
Impios jam jam minitantis ignes,
Non per exsertos Anolinus urgens
Terruit enses.
Jam voluptatum, gelidaeque victor
Mortis, et lapsi reparator orbis
Diceris, milesque peraeque Iberis
Notus, et Indis.
Ergo speratum, Genitor, triumphum,
Et parum factis meruisse Caelum est:
Aureum vultu jubar, et coruscos
Fundis honores.
Salve io, magni nova lux Olympi,
Cui per extentas operosa terras
Templa tot surgunt, calidisque fumant
Ignibus arae.
Nos tibi hac grata scopulorum in umbra
Rite parvis aediculam columnis
Ponimus: nos perpetuo sacramus
Munere fontem.
Accipe aestivam, nova serta, citrum, et
Virgines lauros, gracilesque myrtos,
Quosque Mergellina tulit propinquo
Litore odores.
O mihi longos liceat per annos
Hic sacra, et festos renovare ludos,
Et tuum castis sine fraude votis
Poscere Numen.